**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága**

**2025. szeptember 23-i ülésére**

**Javaslat a Savaria Szimfonikus Zenekar Szervezeti és Működési Szabályzatának jóváhagyására**

Az államháztartásról szóló 2011. évi CXCV. törvény (a továbbiakban: Áht.) 9/A. § (1) bekezdése alapján a költségvetési szerv szervezeti és működési szabályzatának jóváhagyása – ha törvény vagy kormányrendelet eltérően nem rendelkezik – az irányító szerv hatáskörébe tartozik. Az irányítási hatáskört az irányító szerv vezetője gyakorolja.

Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52.§ (3) bekezdés 6. pontja úgy rendelkezik, hogy az önkormányzat fenntartásában működő kulturális intézmények szervezeti és működési szabályzatát, valamint egyéb dokumentumait a polgármesteri jóváhagyást megelőzően a Kulturális, Oktatási és Civil Bizottság véleményezi.

A szervezeti és működési szabályzat a költségvetési szerv szervezetét, feladatai ellátásának részletes belső rendjét és módját állapítja meg. Az államháztartásról szóló törvény végrehajtásáról rendelkező 368/2011. (XII. 31.) Korm. rendelet (a továbbiakban: Ávr.) 13. § (1) bekezdése alapján a költségvetési szerv szervezeti és működési szabályzatának az alábbiakat kell tartalmaznia:

* a költségvetési szerv alapításáról szóló jogszabály teljes megjelölését, ha a költségvetési szerv alapításáról jogszabály rendelkezett,
* a költségvetési szerv alapító okiratának keltét, számát, az alapítás időpontját,
* az ellátandó, és a kormányzati funkció szerint besorolt alaptevékenységek, rendszeresen ellátott vállalkozási tevékenységek megjelölését,
* azon gazdálkodó szervezetek részletes felsorolását, amelyek tekintetében a költségvetési szerv alapítói, tulajdonosi (tagsági, részvényesi) jogokat gyakorol,
* a szervezeti felépítést és a működés rendjét, a szervezeti egységek - ezen belül a gazdasági szervezet - megnevezését, feladatait, a költségvetési szerv szervezeti ábráját,
* azon ügyköröket, amelyek során a szervezeti egységek vezetői a költségvetési szerv képviselőjeként járhatnak el,
* a szervezeti és működési szabályzatban nevesített munkakörökhöz tartozó feladat- és hatásköröket, a hatáskörök gyakorlásának módját, a helyettesítés rendjét (ideértve - a költségvetési szerv vezetőjének és gazdasági vezetőjének akadályoztatása esetén vagy ha a tisztség ideiglenesen nincs betöltve - az általános helyettesítés rendjét), az ezekhez kapcsolódó felelősségi szabályokat,
* jogszabályban meghatározott kivétellel a munkáltatói jogok gyakorlásának - ideértve az átruházott munkáltatói jogokat is - rendjét, és
* azoknak a költségvetési szerveknek a felsorolását, amelyek meghatározott gazdasági feladatait a költségvetési szerv ellátja.

A Savaria Szimfonikus Zenekar az intézmény Szervezeti és Működési Szabályzatának (a továbbiakban: SZMSZ) módosítását kezdeményezi, amelyet az alapító okiratban, a szervezeti struktúrában bekövetkezett változások, továbbá adatpontosítások szükségszerűsége indokol.

A módosítás az alábbiakra terjed ki:

1. Hatályos Alapító okirat feltüntetése.
2. A megváltozott szakágazati kód módosítása.
3. Kormányzati funkciókódok kiegészítése
4. Szervezeti felépítésben történt változások átvezetése. (Igazgatóhelyettesi pozícióhoz tartozó feladatok és felelősségi körök meghatározása, PR- és Marketing menedzseri munkakör megszüntetése, zenekari titkári szakmai terület kivezetése, üzemi tanács jogkörének pontosítása, munkarend aktualizálása Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 38.§ (1) bekezdése alapján, vagyonnyilatkozat-tételi kötelezettséggel járó munkakör meghatározása.)

Előzőekre tekintettel indokolt az SZMSZ módosítása. A módosításokat tartalmazó egységes szerkezetű SZMSZ az előterjesztés melléklete.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2025. szeptember „ ”**

**/: Horváth Soma :/**

**HATÁROZATI JAVASLAT**

**..…../2025. (IX.23.) KOCB. számú határozat**

A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (3) bekezdés 6. pontja alapján a Savaria Szimfonikus Zenekar Szervezeti és Működési Szabályzatát az előterjesztés melléklete szerinti tartalommal jóváhagyásra javasolja a polgármesternek.

**Felelős:**  Putz Attila, a Kulturális, Oktatási és Civil Bizottság elnöke

 Dr. Nemény András polgármester

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Popa Gergely, a Savaria Szimfonikus Zenekar igazgatója)

**Határidő:** azonnal